እኛ የግድ ስላለው መንግስት ግፈኝነት ተናገሩልን ወይም ስለ ተቃዋሚዎች ቅድስና አውሩልን አላልንም። እንናገር ካላችሁ ግን እናንተ በቃላት ከምታውቁት እኛ በኑሮ የምናውቀው ስለሚሻል እውነታውን ያለማደብዘዝ ስለማንጸባረቃችህ እርግጠኛ ሁኑ። እኛ በትምህርት ትበልጡናላችሁ አልን እንጂ መች በፖለቲካው አልን? ታዲያ እኛ ከእናንተ ምን የምንማረው ነገር ይኖራል? መማር ማለት እኮ እውነትን መረዳት እንጂ ሀሰትን መስማት አይደለም። እውነታውም ቢሆን ሚዛኑን እና ቅደም ተከተሉን የጠበቀ መሆን አለበት፤ የገደለውን ትቶ የሟችን ቤተሰቦች አለቃቀስ ላይ ትችት መሰንዘር፣ ልብስ የዘረፈውን ትቶ ልብስ ያሰጣውን መገምገም፣ አሳዳጁን ትቶ ስደተኛውን ለምን ሮጥክ ብሎ መኮነን፣ ዝሆኑን ትቶ ሳሩን ለምን ተበታተንክ ብሎ መውቀስ፣ ትምህርት ቤቱን ያፈርሳል እንጂ ገንቢ ውጤት የለውም። የፈረሰውን ትምህርት ቤት መልሶ መሥራት ደግሞ የበለጠ አዳጋች ነው።